Madonna cu-u Banbin e i Santi Pêu, Erasmu e Antognu Abate i prutegge u Burghettu

A Madonna cu-u Banbin e i Santi Pêu, Erasmu e Antognu Abate i prutegge u Burghettu, cunusciüu anche cumme a Madonna di Angeli, u l'è in quaddru du pitù zenese Giuseppe Badaracco, dipintu du 1655 e ancö cunservon inta gêxa parochiâle de San Matê au Burghettu.

 Storia 
U quaddru, firmon e daton, u l'è in'opera du pitù Giuseppe Badaracco, ditu "u surdu", d'origine zenese ma ch'u l'à fètu u ciü tantu de sò cumisciui tra a Rivêa de Punente e a pârte setentriunâle da Corsica. In particulâre, u gh'è in streitu culegamentu tra u pitù e u Burghettu, cu-u paise ch'u cunserva ben quattru teje du stessu autù: ultre aa Madonna di Angeli se ricorda defètu u Martiriu de Sant'Agata e u Martiriu de San Matê, cunservè anche sti lì inta parocchia du burgu vêgiu, e u Miraculu du mü de Sant'Antognu Abate, che invece u se tröva inte l'atoiu de San Giuseppe. St'inpurtante serie de cumisciui a deriva da in mumentu de grande svilüppu pe-u Burghettu, ch'u l'êa aprövu a ina serie de opere pübbliche e che u gh'axêva besögnu de illustrâ i sò posti de preghêa apena rangiè, cu-u pitù ch'u prupone in'immagine ben apresâ daa devusiun di paisè cumme, inte stu câxu, l'immagine da Madonna ch'a veglia in s'ou paise du Burghettu.

Ina primiscima mensiun du quaddru, quèxi cuntenpuranea aa sò realisasiun, a se pö truvâ drentu au famusu manuscritu Sâcru, e vâgu Giardinellu, dunde l'autù, Giovanni Ambrogio Paneri, a diferensa du sò solitu, u riva a mensunâ espresamente u pitù de l'opera, ancua in vitta inte quellu mumentu, indicâ cumme "da celebre mano del Pittore Badaracco depinta". In particulâre, u mensiuna u quaddru in ocaxiun da cunsacrasiun de l'atoiu da Madonna di Angeli in regiun Cazasse, a l'epuca apena realison pe-a vuluntè de Giacomo Maria Orsero. U manuscrittu u dixe anche che au 29 de lüggiu du 1646, doppu a benedesiun de l'opera da pârte de Pietro Antonio Perelli, retù da parocchia de San Matê, a secce stèta purtâ in prucesiun dae cunfraternite de Santa Maria Madalêna e da Dutrina Cristiana, seguia da ina gran folla p'ese miscia inte l'atoiu cumme ina pâla d'artâ.

U gh'è però in disacordiu tra a dâta scrita intu manuscrittu e quella da firma du pitù, de növ'anni doppu, fètu ch'u porta a in dübbiu inte identificasiui de l'opera. E mesüe de l'opera i cuincide invece cu-a descrisiun fèta intu Sâcru, e vâgu Giardinello, ossia 293 cm pe 196 cm, quèxi paeggi a 12 pârmi pe 8 (in pârmu de l'epuca u mesüâva 24,8 cm) citè dau Paneri e anche a presensa intu dipintu de San Pêu, santu prutetù du puè du fundatù da capella, Pietro Battista Orsero. De ciü, e dimensciui du quaddru, rispettu aa capella dunde a se tröva aua, i pâne ciütostu grosse ma l'è anche vêa che sta chi a l'êa in origine dedicâ propriu a Sant'Antognu e dau 1658, cu-in prubabile scangiu de patrunatu, a Sant'Erasmu, tütti e dui rapresentè inta teja. Pe cuntru, dai papê da parocchia du 1647, u risulta in pescimu stâtu de stu artâ, sensa in quaddru e, au 1658 e anche au 1662, interditu ad interim au cültu. A cunplicâ a questiun u gh'è stètu anche a scuerta, cu-a remusiun da teja pe-u sò restauru, di resti de ina curnixe afrescâ cu-ina specie de blasun che u rafigüa ina nâve inta burasca e dui angeli ch'i porta de candeje asese, cêi riferimenti a Sant'Erasmu. A ogni moddu, dâtu u streitu spassiu delimiton da sta curnixe rispettu ae dimensciui du quaddru, u l'è cêu che a l'inprinsipiu a sta capella a l'êa destinâ in'âtra teja. A l'è ancua da spiegâ a diferensa de növ'anni tra e due date, foscia duvüe a ina cuiusa firma inte in segundu mumentu opüre au fètu che l'opera cunservâ a secce ina copia de pocu sucesiva de l'originâle ormai persu, realisâ da l'autù stessu o daa sò bitega.

A teja a l'è cuscì restâ inte l'atoiu pe circa 150 anni ma, cun l'ucupasiun fransese inte guère rivulusiunârie, a l'è stèta levâ pe precausiun insemme au restu di arêdi e spustâ a l'internu da parocchia. Stu interventu u l'è stètu providensiâle pe prutegge u quaddru, dètu che inti scuntri tra i fransexi e i austru-piemuntexi da bataggia de Löa, a strutüa de l'atoiu a l'è stèta gravemente danegiâ.

A teja a l'è stèta cuscì spustâ inta parocchia du burgu, miscia cumme pâla d'artâ da grande capella au fundu da navâta sinistra, dund'a l'è restâ anche doppu a ricustrusiun de l'atoiu cun a növa capella da Madonna di Angeli, du 1939. Sta capellania, cumme zà ditu dedicâ in origine a Sant'Antognu e dau 1658 a Sant'Erasmu, cu-a növa pâla a l'è cangion l'intitulasiun aa Madonna di Angeli.

U quaddru, che u se truvava in cundisiui nu guèi bune e ch'u l'axêva patiu di restauri mafèti, u l'è stètu restauron tra u 1992 e u 1993 grassie ae dunasiui di paruchiâni insemme ae âtre tre teje burghetine du Badaracco. Sta ativitè, ultre a avê ripurton l'opera au sò originâle splendù, a l'à fètu turnâ a lezze firma e dâta, permetendu ina cêa identificasiun du dipintu.

 Descrisiun 
sinistra|miniatura|350x350px|A famusa rapresentasiun du Burghettu müon
L'opera du Badaracco a l'è a öiu in se teja, âta 293 cm e lârga 196 cm, e a rafigüa ina scena articulâ in se dui ciè: quellu de d'âtu, in simma de paeggie nivue, u cunprende i vâri persunaggi divin, quellu de sutta u cuntegne invece a famusa rafigurasiun du Burghettu müon.

Au centru de l'immagine u se vegghe a figüa da Madonna ch'a tegne in brassu u Banbin, ch'u indica a Madonna cu-a man sinistra e u l'è rapresenton inte l'attu de pigiâ ina grossa ciâve da San Pêu, cu-a man drita. Ai pé de San Pêu u se tröva dui angeli ch'i zöga cu-a tiara du Pappa, mentre in sa drita u l'è rafigüon Sant'Erasmu vescu e martire, prutetù di pescoi, ch'u dà in ceru aa Madonna e ch'u l'à ai sò pé u pasturâle e in angelu ch'u sönna ina canpanella. In simma a Sant'Erasmu u gh'è Sant'Antognu, apugion in s'ou sò bastun, cu-u manigu a furma de "T" e due cubie de angeli, disegnè inte ogni cantu superiure da teja. U se pö nutâ cumme i santi rafigüè i secce in vâriu moddu lighè aa tradisiun marinara lucâle.

De sutta de nivue u gh'è invece ina precisa rapresentasiun du paise du Burghettu aa mitè du Seisentu. Tüttu seron inte sò miage, da chi u svetta u canpanin da parocchia, afiancâ da l'antigu atoiu de Santa Maria Maddalena, ancö sede da canonica e de opere paruchiâli. Da senta de miage, ultre ae porte da Maina e de Löa demulie inte l'etè napuleonica, u se pö nutâ a russa ture de nord-est, ancua esistente, cun in sa sinistra a firma datâ de l'autù. Tra e architetüe u se ricunusce ancua u cunventu de Santu Spiritu in s'ou Câvu du Sejâ e a sinistra du paise, cacion zü du 1811, cu-ina rapresentasiun cunplesiva ben detagiâ che u l'è segnu de següu e duratüu pasaggiu du pitù au Burghettu. Inoltre, miandu u prufì da paruchiâle, u pà quèxi che a sta pitüa u se secce ispiron Giovanni Richinotti pe ristruturâ a faciâta du 1902, anche se u l'è in interventu culegabile ai güstu neogotici de modda a l'epuca.

Tra u restu da sò prudusiùn, u se vegghe paegge sumegianse cu-u Sant'Erasmu, Santa Chiara e San Nicola in adorasiun de l'Eucarestia, opera du 1643 cunservâ inta baxilica da Sunta de Camuggi.

 Galeria de futugrafie 

 Notte 
Notte au testu

Notte bibliugrafiche

 Bibliugrafìa 






 Âtri prugetti 

 Ligammi de föa 


Categorîa:U Burghettu (Santu Spiritu)
Categorîa:Àrte in Ligùria
Categorîa:Pitûa